Proġett pilota mifrux f’ħames skejjel tas-sajf għandu l-għan li jħajjar aktar studenti jinteressaw ruħhom  fix-xjenza, t-teknoloġija, l-inġinerija u l-Matematika. Il-proġett STEM Summer Club qed isir mill-Aġenzija tal-gvern responsabbli mit-teknoloġija tal-informazzjoni, l-MITA u fih qed jieħdu sehem mal-200 student u studenta, li għandhom bejn l-10 u t-12-il sena. It-tir ta’ dan il-proġett huwa li wara din l-esperjenza, fit-tielet sena tas-sekondarja, dawn l-istudenti jitħajjru jagħżlu linja ta’ studju li qed ikunu esposti għaliha waqt dan il-proġett pilota permezz ta’ attivitajiet varji li jsiru fil-klassijiet u anke ħruġ f’postijiet relatati. Waqt żjara mis-Segretarju Parlamentari Josè Herrera fl-iskola ta’ Pembroke, waħda mill-iskejjel fejn qed isir dan il-proġett, iċ-Chairman Eżekuttiv tal-MITA Tony Sultana saħaq dwar l-importanza li t-tfal ikunu esposti għas-suġġetti tax-xjenza, t-teknoloġija, l-inġinerija u l-Matematika sa minn età żgħira biex il-pajjiż ikun jista’ jsostni d-domanda dejjem tikber għall-riżorsi umani b’ħiliet f’dawn is-suġġetti.